SKRIFTLIG FORESPØRGSEL E-1094/01

af Raimon Obiols i Germà (PSE) til Kommissionen

(6. april 2001)

Om: Gennemførelse af Meda-programmet

EU har vedtaget et nyt forslag om Meda-programmet for perioden 2000-2006.

Under det tidligere Meda-program blev 74 % af de budgetterede midler ikke udnyttet.

- Hvilke foranstaltninger har Kommissionen taget eller agter den at tage for at forhindre, at noget tilsvarende sker igen?

- Mener Kommissionen, at antallet af tjenestemænd både i Bruxelles og i Kommissionens delegationer i hovedstæderne i Middelhavsområdet bør forhøjes til et realistisk niveau for at stimulere og fremskynde gennemførelsen og udnyttelsen af Meda-programmerne?

- Er Kommissionen af den opfattelse, at der er behov for en forenkling af procedurerne i forbindelse med Meda-programmet, dvs. at der som mindstemål vedtages samme regler og tempi, som gælder for Phare- og Tacis-programmerne?

- Mener Kommissionen, at der kunne iværksættes et program med henblik på at modtage embedsmænd fra tredjelande i Middelhavsområdet, som skulle have til opgave at udarbejde dossierer som led i Meda-programmet i lighed med de allerede eksisterende programmer for embedsmænd fra medlemsstaterne?

- Kan Kommissionen oplyse, om der i løbet af de seneste to år er foretaget nedskæringer i antallet af ansatte, som beskæftiger sig med forvaltningen af Euro-Middelhavspartnerskabet?

Svar afgivet på Kommissionens vegne af Christopher Patten

(22. juni 2001)

Som anført af det ærede medlem havde programmet for udviklingsbistand til Middelhavsområdet (MEDA-programmet) i tidsrummet 1995-1999 kun en udbetalingsprocent på 26.

Kommissionen, der ikke skal undlade at påpege at kontraheringsprocenten i samme tidsrum var på 99,9 %, ser tre mulige forklaringer på denne utilfredsstillende udbetalingsprocent:

- at beslutnings- og planlægningsprocessen har været ineffektiv under MEDA I

- at der er generelle vanskeligheder i den måde hvorpå den eksterne bistand forvaltes af Kommissionen

- at partnerne i Middelhavsområdet har vanskeligt ved at aftage hjælpen.

Med henblik på første punkt har Kommissionen indført nye bestemmelser: Med Rådets forordning (EF) nr. 2698 af 27. november 2000 om ændring af forordning (EF) nr. 1488/96 om finansielle og tekniske ledsageforanstaltninger (Meda) i forbindelse med reformen af de økonomiske og sociale strukturer inden for rammerne af Euro-Middelhavspartnerskabet(1) er der lagt en langt mere programorienteret og strategisk politik, der bygger på årlige finansieringsplaner i stedet for de tidligere vanskeligt administrerbare procedurer for enkeltprojekter, samt et nærmere samarbejde med donorerne på stedet og med Den Europæiske Investeringsbank.

Med hensyn til andet punkt er det netop hovedformålet med reformen af den eksterne bistand at gøre programmerne bedre både kvalitetsmæssigt og indholdsmæssigt.

Det kan anføres at de foranstaltninger der blev truffet for at rette op på procedureproblemerne i forbindelse med MEDA-programmet, resulterede i at kontraherings- og udbetalingsprocenten i år 2000 blev på henholdsvis 95 % og 38 %.

Kommissionen er klar over at det er nødvendigt at ansætte mere personale til gennemførelsen af MEDA-programmet såvel i Bruxelles som i delegationerne. Som led i den igangværende dekoncentrationsproces iværksætter Kommissionen i 2001 og 2002 foranstaltninger med henblik på ansættelse af det fornødne personale på grundlag af budgettets del B. Hertil kommer at der i 2001 oprettes omkring 35 ekstra stillinger i EuropeAid-samarbejdskontoret under MEDA-direktoratet. Under forudsætning af budgetmyndighedens godkendelse forventes der i 2002 en kraftig forøgelse af antallet af stillinger.

Kommissionen understreger at man ikke kan sammenligne programmet for udveksling af tjenestemænd med medlemsstaterne, idet dette ikke har samme målsætninger som programmet for samarbejde med tredjelande.

Kommissionen er enig med det ærede medlem i at der er et behov for forenkling af MEDA-programmets procedurer. Dette er netop hvad man forventer at opnå med revisionen af MEDA-forordningen, nærmere betegnet med en programorienteret politik baseret på årlige finansieringsplaner i stedet for, som tidligere, individuel behandling af et stort antal forslag i MED-udvalget. I denne forstand kan det hævdes at man med revisionen af MEDA-forordningen indfører en arbejdsmetode der ligger ret tæt på TACIS-programmets.

Der er ikke i de to sidste år foretaget nedskæringer blandt det personale der varetager Euro-Middelhavspartnerskabet. Personalet er blevet omfordelt inden for de mest involverede afdelinger i Kommissionen, dvs. generaldirektoratet for forbindelser udadtil og generaldirektoratet for Europe Aid, men dets størrelse har ikke ændret sig. Som den ovenfor nævnte ansættelsesproces varsler, er en personaleudvidelse imidlertid nært forestående.

(1) EFT L 311 af 12.12.2000.